Jungtinei Karalystei išstojus iš Sąjungos, šios teisės, laisvės ir principai Sąjungoje yra visapusiškai taikomi toliau ir užtikrinama visapusiška jų apsauga. Be to, Susitarimu dėl išstojimo užtikrinama, kad kiekvienu atveju, kai daroma nuoroda į Sąjungos teisės nuostatas ar sąvokas, jos būtų aiškinamos ir taikomos vadovaujantis Sąjungoje taikytinais aiškinimo metodais ir bendraisiais principais, be kita ko, taip, kad aiškinimas neprieštarautų Pagrindinių teisių chartijai. Tai ypač aktualu Susitarimo daliai, susijusiai su piliečių teisėmis, kuri iš esmės grindžiama Sąjungos teise.

Pagal Europos Sąjungos sutarties 6 straipsnį Sąjunga pripažįsta Europos Sąjungos pagrindinių teisių chartijoje, kuri turi tokią pat teisinę galią kaip ir Sutartys, įtvirtintas teises, laisves ir principus. Be to, pagrindinės teisės, kurias garantuoja Europos žmogaus teisių ir pagrindinių laisvių apsaugos konvencija ir kurios kyla iš valstybėms narėms bendrų konstitucinių tradicijų, sudaro Sąjungos teisės bendruosius principus.

a)18 straipsnio 1 dalies c punktui dėl Sąjungos teikiamo pranešimo apie tai, kad priimančioji valstybė dėl techninių problemų negali užregistruoti paraiškos arba išduoti to straipsnio b punkte nurodytos pažymos apie pateiktą paraišką;

Kadangi Susitarimu dėl išstojimo užtikrinama, kad tiek Sąjunga, tiek Jungtinė Karalystė vykdytų finansinius įsipareigojimus, kylančius iš viso Jungtinės Karalystės narystės Sąjungoje laikotarpio, vienintelį Susitarimo dėl išstojimo poveikį Sąjungos biudžetui kelia Jungtinio komiteto, kurį sudaro Sąjungos ir Jungtinės Karalystės atstovai, įsteigimas. Jungtinis komitetas, be kita ko, prižiūrės Susitarimo dėl išstojimo įgyvendinimą ir taikymą ir sudarys tam palankesnes sąlygas. Jungtinio komiteto posėdžiai bus šaukiami bent vieną kartą per metus bet kurios šalies prašymu. Be to, išlaidų galėtų atsirasti ir dėl arbitražo procedūros inicijavimo pagal Susitarimo nuostatas dėl ginčų sprendimo. Jei pereinamasis laikotarpis būtų pratęstas, už tą naują laikotarpį Jungtinė Karalystė sumokės įnašą į Sąjungos biudžetą ir jis bus laikomas bendrosiomis įplaukomis. Papildomi duomenys apie numatomą jo finansinį poveikį Sąjungos biudžetui pateikiami prie šio pasiūlymo pridedamoje finansinėje teisės akto pasiūlymo pažymoje.

b)150 straipsnio 4 dalyje dėl Europos investicijų banko grąžinamo įmokėtojo kapitalo.

Tais atvejais, kai Susitarime nurodyta, kad Sąjunga gali nuspręsti pakviesti Jungtinę Karalystę pereinamuoju laikotarpiu išimtiniais atvejais dalyvauti tam tikruose komitetų ar ekspertų grupių posėdžiuose, Sąjungos įstaigų, organų ir agentūrų posėdžiuose (t. y. Susitarimo 128 straipsnio 5 dalis) arba tarptautinėse derybose ir konsultacijose (t. y. Susitarimo 129 straipsnio 2 dalies b punktas ir 130 straipsnio 3 dalis), tokius kvietimus Jungtinei Karalystei Sąjungos vardu turėtų iš esmės teikti Komisija. Tais atvejais, kai posėdžius rengia Sąjungos įstaigos, organai ar agentūros, atitinkamus kvietimus siunčia jie. Tokie kvietimai gali būti teikiami tik jei tenkinamos Susitarime nustatytos sąlygos. Komisija ketina šiuo klausimu priimti rekomendacinį dokumentą, kad būtų užtikrintas nuoseklus šių nuostatų taikymas.

Tais atvejais, kai Susitarime nurodyta, kad pereinamuoju laikotarpiu Sąjunga konsultuojasi su Jungtine Karalyste, tokias konsultacijas Sąjungos vardu taip pat rengia Komisija. Tai taikytina visų pirma šioms Susitarimo nuostatoms:

a)128 straipsnio 7 daliai dėl Sąjungos pareigos konsultuotis su Jungtine Karalyste dėl Sąjungos aktų projektų, kuriuose nustatomos konkrečios valstybių narių institucijos, procedūros ar dokumentai arba daromos tiesioginės nuorodos į juos;

b)129 straipsnio 5 daliai dėl galimybės konsultuotis su Jungtine Karalyste pagal tą nuostatą;

c)130 straipsnio 1 daliai dėl Sąjungos pareigos pagal tą nuostatą konsultuotis su Jungtine Karalyste dėl žvejybos galimybių ES vandenyse ir už ES vandenų ribų;

d)130 straipsnio 2 daliai dėl Sąjungos pareigos pagal tą nuostatą suteikti galimybę Jungtinei Karalystei pateikti pastabų.

Be to, susitarti su Jungtine Karalyste dėl administracinės tvarkos, kaip nurodyta 134 straipsnyje (Sąjungos ir Jungtinės Karalystės auditorių nustatyta administracinė tvarka, kuria palengvinamas audito procesas) arba Protokolo dėl Airijos ir Šiaurės Airijos 12 straipsnyje (administracinė tvarka, būtina Protokolo nuostatoms dėl valstybės pagalbos tinkamai įgyvendinti), turės Komisija.

Komisija taip pat veiks Sąjungos vardu visuose Susitarimo šeštos dalies III antraštinėje dalyje nustatytos ginčų sprendimo procedūros etapuose.

•Išsamus konkrečių pasiūlymo nuostatų paaiškinimas

Komisijos pasiūlymo dėl Susitarimo dėl išstojimo projekto tekstą sudaro 185 straipsniai, suskirstyti į šešias dalis (jos smulkiau suskirstytos į antraštines dalis ir skyrius), trys protokolai ir devyni priedai:

Pirmoje dalyje (Bendrosios nuostatos) išdėstytos bendrosios Susitarimo dėl išstojimo (toliau – Susitarimas) nuostatos, įskaitant apibrėžtis, Susitarimo dėl išstojimo teritorinę taikymo sritį, taip pat metodus ir principus, susijusius su Susitarimo galia, įgyvendinimu ir taikymu.

Antroje dalyje (Piliečių teisės) išdėstytos nuostatos, kuriomis siekiama užtikrinti iš Sąjungos teisės kylančio ES ir Jungtinės Karalystės piliečių, taip pat jų šeimos narių, kuriems dėl Jungtinės Karalystės išstojimo daromas poveikis, statuso ir teisių apsaugą. Antrą dalį sudaro 4 antraštinės dalys: I antraštinė dalis (Bendrosios nuostatos), II antraštinė dalis (Teisės ir pareigos), III antraštinė dalis (Socialinės apsaugos sistemų koordinavimas) ir IV antraštinė dalis (Kitos nuostatos).

Trečioje dalyje (Nuostatos dėl atsiskyrimo) išdėstytos nuostatos, reglamentuojančios kitus klausimus, susijusius su Jungtinės Karalystės atsiskyrimu nuo Sąjungos. Trečią dalį sudaro 13 antraštinių dalių: I antraštinė dalis (Rinkai pateikiamos prekės), II antraštinė dalis (Nebaigtos muitinės procedūros), III antraštinė dalis (Aktualūs pridėtinės vertės mokesčio ir akcizų klausimai), IV antraštinė dalis (Intelektinė nuosavybė), V antraštinė dalis (Nebaigtas policijos ir teisminis bendradarbiavimas baudžiamosiose bylose), VI antraštinė dalis (Nebaigtas teisminis bendradarbiavimas civilinėse ir komercinėse bylose), VII antraštinė dalis (Duomenys ir informacija, kurie buvo tvarkomi ar gauti iki pereinamojo laikotarpio pabaigos arba pagal šį Susitarimą), VIII antraštinė dalis (Nebaigtos viešųjų pirkimų ir panašios procedūros), IX antraštinė dalis (Su Euratomu susiję klausimai), X antraštinė dalis (Sąjungos teisminės ir administracinės procedūros), XI antraštinė dalis (Valstybių narių ir Jungtinės Karalystės administracinio bendradarbiavimo procedūros), XII antraštinė dalis (Privilegijos ir imunitetai) ir XIII antraštinė dalis (Kiti klausimai, susiję su Sąjungos institucijų, įstaigų, organų ir agentūrų veikla).

Ketvirtoje dalyje (Pereinamasis laikotarpis) nustatomas pereinamasis laikotarpis, kuriuo Jungtinei Karalystei bus taikomas visas ES acquis, išskyrus kai kurias išimtis. Pereinamuoju laikotarpiu Jungtinei Karalystei nebebus atstovaujama Sąjungos institucijose ir ji nedalyvaus Sąjungos sprendimų rengimo ir priėmimo procese. Be to, ketvirtoje dalyje nustatytos Jungtinei Karalystei taikytinos pereinamojo laikotarpio priemonės dėl tarptautinių susitarimų, kuriuos yra sudariusi Sąjunga, valstybės narės, veikdamos jos vardu, arba Sąjunga ir jos valstybės narės, veikdamos kartu. Pagal 129 straipsnį įsipareigojimai, kylantys iš tų susitarimų, Jungtinei Karalystei yra privalomi. 130 straipsnyje nustatytas konsultacijų mechanizmas Jungtinės Karalystės žvejybos galimybėms pereinamuoju laikotarpiu nustatyti. 131 straipsniu bus užtikrinama, kad Jungtinės Karalystės atžvilgiu visos Sąjungos institucijos išsaugotų visą kompetenciją, įskaitant Europos Sąjungos Teisingumo Teismo kompetenciją. 132 straipsnyje įtvirtinta galimybė priimti vienintelį sprendimą, kuriuo pereinamasis laikotarpis pratęsiamas ne ilgiau kaip 1 arba 2 metams.

Penktoje dalyje (Finansinės nuostatos) išdėstytos išsamios taisyklės dėl finansinių atsiskaitymų, įskaitant išsamias taisykles dėl finansinio atsiskaitymo elementų ir taisykles dėl finansinio atsiskaitymo sumos apskaičiavimo bei mokėjimo tvarkos. Taip pat nustatyta tolesnio Jungtinės Karalystės dalyvavimo dabartinės daugiametės finansinės programos (DFP) programose iki jų užbaigimo tvarka.

Šeštoje dalyje (Institucinės ir baigiamosios nuostatos) išdėstytos nuoseklaus Susitarimo aiškinimo ir taikymo taisyklės, reglamentuojamas Jungtinio komiteto įsteigimas ir nustatytas ginčų nagrinėjimo mechanizmas. Be to, šioje dalyje nustatyta šalių pareiga dėti visas pastangas iki pereinamojo laikotarpio pabaigos pasiekti susitarimą dėl jų būsimų santykių, taip pat nuostatos dėl Susitarimo įsigaliojimo.

Protokole dėl Airijos ir Šiaurės Airijos bei jo 10 priedų išdėstytos vadinamajam stabilumą užtikrinančiam sprendimui būtinos nuostatos, kad būtų galima išvengti realios sienos tarp Airijos ir Šiaurės Airijos. Šis protokolas bus taikomas, jei ir kol jis nebus visiškai ar iš dalies pakeistas kokiu nors vėlesniu susitarimu. Protokolu sukuriama bendra ES ir Jungtinės Karalystės muitų teritorija. Todėl tarp ES ir Jungtinės Karalystės nereikės taikyti tarifų, kvotų ar atlikti kilmės taisyklių patikrinimų. Juo taip pat numatomos priemonės, kuriomis užtikrinama, kad ES ir Jungtinei Karalystei būtų sudarytos vienodos sąlygos. Be to, protokolu užtikrinama, kad Sąjungos muitinės kodeksas, kuriame, inter alia, išdėstytos nuostatos dėl prekių išleidimo į laisvą apyvartą ES teritorijoje, būtų toliau taikomas Šiaurės Airijai. Tokiu būdu bus užtikrinta, kad Šiaurės Airijos įmonės, pateikdamos prekes ES bendrajai rinkai, nesusidurtų su apribojimais. Protokolu taip pat numatoma, kad Jungtinė Karalystė, kiek tai susiję su Šiaurės Airija, toliau užtikrins suderinamumą su tam tikromis taisyklėmis, kurios yra susijusios su ES bendrąja rinka ir yra būtinos siekiant užtikrinti, kad būtų išvengta realios sienos: teisės aktais dėl prekių, sanitarijos ir fitosanitarijos taisyklėmis, taisyklėmis dėl žemės ūkio produktų, PVM ir akcizų, taip pat valstybės pagalbos taisyklėmis. Be to, jame įtvirtintos nuostatos, kuriomis Airijos saloje išsaugoma bendra elektros energijos rinka. Pagal šį protokolą Airijos ir Jungtinės Karalystės bendra kelionių erdvė ir su ja susijusios teisės ir privilegijos bus ir toliau taikomos pagal ES teisę, visų pirma kiek tai susiję su laisvu ES piliečių judėjimu. Be to, protokole nustatyta, kad bus tęsiamas Šiaurės ir Pietų bendradarbiavimas, įskaitant bendradarbiavimą aplinkos, sveikatos, žemės ūkio, transporto, švietimo ir turizmo, taip pat energetikos, telekomunikacijų, transliavimo, vidaus vandenų žvejybos, teisingumo ir saugumo, aukštojo mokslo ir sporto srityse.

Į Susitarimą dėl išstojimo taip pat įtrauktas Protokolas dėl Jungtinės Karalystės suverenių bazių teritorijų Kipre (Protokolas dėl suverenių bazių teritorijų). Kadangi Sąjungos ir suverenių bazių teritorijų Kipre tarpusavio santykiai turi būti nustatyti atsižvelgiant į Kipro Respublikos narystę Sąjungoje, Protokolu dėl suverenių bazių teritorijų turėtų būti nustatomi tinkami mechanizmai, kuriuos taikant po Jungtinės Karalystės išstojimo iš Sąjungos būtų įgyvendinti Akto dėl Kipro Respublikos stojimo į Sąjungą protokole Nr. 3 nustatyto režimo tikslai. Kaip nustatyta 2018 m. birželio 19 d. bendrame pareiškime, tiek Sąjunga, tiek Jungtinė Karalystė įsipareigojo nustatyti tinkamas priemones dėl suverenių bazių teritorijų, „visų pirma kad apsaugotų Kipro piliečių, kurie gyvena ir dirba suvereniose bazių teritorijose, interesus po Jungtinės Karalystės išstojimo iš Sąjungos, visapusiškai paisydamos teisių ir pareigų pagal Sukūrimo sutartį“. Sąjunga ir Jungtinė Karalystė susitarė dėl protokolo, kuris sudarys sąlygas įsigalioti toms priemonėms ir kuris pridedamas prie Susitarimo dėl išstojimo, nuostatų. Protokolo tikslas – užtikrinti, kad Akto dėl Kipro Respublikos stojimo į Sąjungą protokole Nr. 3 nurodytose srityse suvereniose bazių teritorijose būtų toliau taikoma ES teisė, visų pirma kad apie 11 000 Kipro civilių, gyvenančių ir dirbančių suvereniose bazių teritorijose, galėtų toliau netrukdomi naudotis savo teisėmis ar jų neprarastų. Tai taikoma įvairioms politikos sritims, pavyzdžiui, apmokestinimui, prekėms, žemės ūkiui, žuvininkystei ir veterinarijos bei fitosanitarijos taisyklėms. Protokolu nustatoma, kad už Sąjungos teisės įgyvendinimą ir vykdymo užtikrinimą, kiek tai susiję su dauguma sričių, kurioms taikomas protokolas, išskyrus saugumą ir karinius reikalus, atsako Kipro Respublika.

Galiausiai, į Susitarimą dėl išstojimo įtrauktas Protokolas dėl Gibraltaro, kuris reglamentuoja konkrečius su Gibraltaru susijusius klausimus, kurie kyla dėl Jungtinės Karalystės išstojimo iš Sąjungos. 2017 m. balandžio 29 d. Europos Vadovų Tarybos gairėse nustatyta, kad „joks ES ir Jungtinės Karalystės susitarimas nebegalės būti taikomas Gibraltaro teritorijai be Ispanijos Karalystės ir Jungtinės Karalystės susitarimo“. Tai pakartota 2018 m. sausio 29 d. Tarybos papildomuose derybiniuose nurodymuose ir 2018 m. kovo 14 d. Europos Vadovų Tarybos gairėse. Kartu su pareiškimais, kurie pridėti prie 2018 m. lapkričio 25 d. Europos Vadovų Tarybos susitikimo protokolo, įtrauktas toks Europos Vadovų Tarybos ir Komisijos pareiškimas: „Po to, kai Jungtinė Karalystė išstos iš Sąjungos, Gibraltaras nebus įtrauktas į susitarimų, sudarytinų tarp Sąjungos ir Jungtinės Karalystės, teritorinę taikymo sritį. Vis dėlto tai neužkerta kelio galimybei turėti atskirus Sąjungos ir Jungtinės Karalystės susitarimus Gibraltaro atžvilgiu. Nedarant poveikio Sąjungos kompetencijoms ir visapusiškai laikantis jos valstybių narių teritorinio vientisumo principo, kaip garantuojama Europos Sąjungos sutarties 4 straipsnio 2 dalyje, tiems atskiriems susitarimams reikės išankstinio Ispanijos Karalystės sutikimo.“ Be to, tuo pačiu metu Europos Vadovų Taryba ir Komisija priėmė aiškinamąjį pareiškimą dėl Susitarimo dėl išstojimo 184 straipsnio ir būsimų susitarimų teritorinės taikymo srities.